Document ID: 32005D0257

NÕUKOGU OTSUS,
14. märts 2005,
millega muudetakse otsust 2000/256/EÜ, millega lubatakse Madalmaade Kuningriigil kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta) artiklist 11
(2005/257/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 17. mai 1977. aasta kuuendat direktiivi 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta - ühine käibemaksusüsteem: ühtne maksubaas, (1) eriti selle artikli 27 lõiget 1,
võttes arvesse komisjoni ettepanekut,
ning arvestades järgmist:
(1)
Otsusega 2000/256/EÜ (2) lubas nõukogu Madalmaade Kuningriigil erandina direktiivi 77/388/EMÜ artikli 11 A osa lõike 1 punktis a arvata kauba- või teenusetarnete maksustatava summa hulka tarnija kasutatava ning saaja pakutava igasuguse kulla väärtuse, kui kullatarne saajale on maksuvaba vastavalt direktiivi 77/388/EMÜ artiklile 26b.
(2)
Kõnealuse erandi eesmärk oli vältida investeeringukulla maksuvabastuse kuritarvitamist ja seega ära hoida teatavat liiki maksudest kõrvalehoidumist või maksustamise vältimist.
(3)
Kirjas, mis saabus komisjoni peasekretariaati 8. septembril 2004, palus Hollandi valitsus pikendada otsuse 2000/256/EÜ kehtivusaega, mis lõppes 31. detsembril 2004.
(4)
Direktiivi 77/388/EMÜ artikli 27 lõike 2 kohaselt teatas komisjon 22. novembri 2004 kirjas teistele liikmesriikidele Madalmaade Kuningriigi taotlusest. Komisjon teatas 24. novembri 2004 kirjas Madalamaade Kuningriigile, et tal on kogu vajalik teave taotluse hindamiseks.
(5)
Hollandi ametivõimud on kinnitanud, et otsusega 2000/256/EÜ lubatud erand on osutunud tõhusaks eespool nimetatud eesmärkide saavutamisel.
(6)
Direktiivi 77/388/EMÜ artikliga 27 lubatud erandid, mis tõkestavad käibemaksu vältimist seoses investeeringukulla maksuvabastusega, võidakse lisada hilisemasse direktiivi ettepanekusse, millega tõhustatakse mõningaid kõnealuse artikliga lubatud erandeid.
(7)
Seepärast on vaja pikendada otsusega 2000/256/EÜ tehtud erandite kehtivusaega, kuni jõustub direktiivi 77/388/EMÜ artiklist 27 tulenevaid erandeid tõhustav direktiiv, mis hõlmab käibemaksu vältimist seoses investeeringukulla maksuvabastusega, või kuni 31. detsembrini 2009, olenevalt sellest, kumb kuupäev on varasem.
(8)
Erand ei mõju ebasoodsalt käibemaksust laekuvatele ühenduse omavahenditele,
ON VASTU VÕTNUD KÄESOLEVA OTSUSE:
Artikkel 1
Otsuse 2000/256/EÜ artikkel 2 asendatakse järgmisega:
“Artikkel 2
Artikli 1 kohaselt antud erand kaotab kehtivuse kuupäeval, mil jõustub direktiiv, millega tõhustatakse direktiivi 77/388/EMÜ artikli 27 kohaseid erandeid, millega takistatakse investeeringukulla maksuvabastusega seotud käibemaksu vältimist, või 31. detsembril 2009, olenevalt sellest, kumb kuupäev on varasem.”
Artikkel 2
Käesolevat otsust kohaldatakse alates 1. jaanuarist 2005.
Artikkel 3
Käesolev otsus on adresseeritud Madalmaade Kuningriigile.
Brüssel, 14. märts 2005

Labels: 2
1
15
18